
PATVIRTINTA
Skuodo rajono savivaldybės administracijos direktoriaus 2026 m.                    d. įsakymu Nr. A1-

SKUODO RAJONO SAVIVALDYBĖS KOMISIJOS MEDŽIOJAMŲJŲ GYVŪNŲ PADARYTAI ŽALAI ĮVERTINTI NUOSTATAI

I SKYRIUS 
BENDROSIOS NUOSTATOS

1. Skuodo rajono savivaldybės komisijos medžiojamųjų gyvūnų padarytai žalai įvertinti (toliau – Komisija) nuostatai nustato Komisijos sudėtį ir funkcijas, darbo organizavimo, sprendimų priėmimo tvarką.
2. Komisija vertindama ir apskaičiuodama medžiojamųjų gyvūnų padarytą žalą vadovaujasi Lietuvos Respublikos medžioklės įstatymu, Medžiojamųjų gyvūnų padarytos žalos apskaičiavimo metodika, patvirtinta Lietuvos Respublikos aplinkos ministro ir  Lietuvos Respublikos žemės ūkio ministro 2002 m. rugsėjo 23 d. įsakymu Nr. 486/359 „Dėl Medžiojamųjų gyvūnų padarytos žalos apskaičiavimo metodikos patvirtinimo“ (toliau – Metodika), ir šiais nuostatais.
3. Komisijos darbas grindžiamas kolegialiu klausimų svarstymu, teisėtumo, skaidrumo ir konfidencialumo principais, asmenine Komisijos narių atsakomybe už jos kompetencijai priskirtų klausimų sprendimą bei sprendimų priėmimo nešališkumu.

II SKYRIUS
KOMISIJOS SUDĖTIS IR FUNKCIJOS

4. Komisija sudaroma iš 7 narių Skuodo rajono savivaldybės administracijos direktoriaus įsakymu. Komisijos nariai gali eiti pareigas ne ilgiau kaip dvi kadencijas iš eilės. Komisijos pirmininkui dėl svarbių priežasčių (ligos, atostogų, komandiruotės, kitų tarnybinių pareigų, kurios sutampa laiku, interesų konflikto ir kitų objektyvių, nuo asmens valios nepriklausančių aplinkybių) negalint dalyvauti Komisijos darbe, Komisijos pirmininko funkcijas atlieka Komisijos pirmininko pavaduotojas.
5. Komisija atlieka šias funkcijas:
5.1. vertina medžiojamųjų gyvūnų padarytos žalos dydį vietovėje, surašydama Medžiojamųjų gyvūnų padarytos žalos apžiūros aktą (Metodikos 1 priedas, 2 priedas arba 5 priedas);
5.2. apskaičiuoja medžiojamųjų gyvūnų padarytos žalos dydį žemės ūkio pasėliams, ūkiniams gyvūnams, miškui, hidrotechniniams ir melioracijos  statiniams.

III SKYRIUS
KOMISIJOS DARBO ORGANIZAVIMAS

6. Komisijos darbe kviečiami dalyvauti:
6.1. Medžioklės ploto naudotojo, kurio teritorijoje padaryta medžiojamųjų gyvūnų žala, vadovą arba jo atstovą.
6.2. Žemės, miško ir vandens telkinių sklypų savininkus, valdytojus ir naudotojus arba ūkinių gyvūnų savininkus ir laikytojus, kurie patyrė medžiojamųjų gyvūnų padarytą žalą.
7. Seniūnijoje gauti ūkio subjekto rašytiniai pranešimai apie medžiojamųjų gyvūnų padarytą žalą tą pačią darbo dieną perduodami Komisijos pirmininkui.
8. Komisija pagal ūkio subjektų prašymus vyksta į vietą įvertinti medžiojamųjų gyvūnų padarytos žalos dydį. Apie Komisijos narių išvykimo datą ir laiką į medžiojamųjų gyvūnų padarytos žalos vietą Komisijos nariams ir kviestiniams asmenims praneša Komisijos pirmininkas ar jo pavedimu kitas Komisijos narys.
9.	 Į Komisijos atliekamą įvertinimą vietoje gali būti kviečiami nepriklausomi specialistai ir ekspertai. Kviečiant nepriklausomus specialistus ir ekspertus atsižvelgiama į išsilavinimą ir profesinę kvalifikaciją konkrečioje srityje, susijusioje su vertinamos žalos pobūdžiu (pvz., agronomija – žemės ūkio pasėlių žalai, miškininkystė – miško žalai, zootechnika/veterinarija – ūkinių gyvūnų žalai, hidrotechnika – hidrotechniniams ir melioracijos statiniams).
10. Įvertinant medžiojamųjų gyvūnų padarytos žalos dydį vietoje, surašomas Medžiojamųjų gyvūnų padarytos žalos žemės ūkio pasėliams ar hidrotechniniams ir (ar) melioracijos statiniams apžiūros aktas (Metodikos 1 priedas) ar Medžiojamųjų gyvūnų padarytos žalos miškui apžiūros aktas (Metodikos 2 priedas), ar Medžiojamųjų gyvūnų padarytos žalos ūkiniams gyvūnams ir bitynams apžiūros aktas (Metodikos 5 priedas), kurį pasirašo visi apžiūroje dalyvavę Komisijos nariai ir kviestieji asmenys. Medžiojamųjų gyvūnų padarytos žalos apžiūros akto (Metodikos 1 priedas, Metodikos 2 priedas arba Metodikos 5 priedas) kopija ūkio subjektui įteikiama asmeniškai arba išsiunčiama registruotu laišku ar elektroniniu paštu.

IV SKYRIUS
KOMISIJOS SPRENDIMŲ PRIĖMIMAS

11. Komisijos sprendimai dėl medžiojamųjų gyvūnų padarytos žalos atlyginimo priimami posėdyje. Komisijos posėdžius organizuoja ir jiems pirmininkauja Komisijos pirmininkas, o jeigu jo nėra – jį pavaduojantis asmuo. Posėdžiai gali vykti ir mišriu būdu.
12. Komisijos posėdžiai protokoluojami. Komisijos posėdžio sekretorius rašo Komisijos posėdžių protokolus bei Komisijos pirmininko pavedimu tvarko kitą raštvedybą, susijusią su Komisijos posėdžių organizavimu. Posėdžių protokolus pasirašo Komisijos pirmininkas ir Komisijos posėdžio sekretorius.
13. Komisijos posėdis yra teisėtas, jei jame dalyvauja ne mažiau kaip pusė Komisijos narių.
14. Komisijos nariai sprendimą dėl medžiojamųjų gyvūnų padarytos žalos atlyginimo priima balsavimu posėdyje dalyvaujančių Komisijos narių balsų dauguma. Jei balsai pasiskirsto po lygiai, lemiamą balsą turi Komisijos pirmininko balsas. Komisijos sekretorius posėdžiuose dalyvauja tomis pačiomis teisėmis kaip ir kiti Komisijos nariai, t. y. turi balso teisę. 
15. Komisijos sprendimas dėl medžiojamųjų gyvūnų padarytos žalos atlyginimo įforminamas Komisijos sprendimu dėl medžiojamųjų gyvūnų padarytos žalos atlyginimo (1 priedas) (toliau – Komisijos sprendimas). Komisijos sprendimą pasirašo Komisijos pirmininkas.
16. Ne vėliau kaip per 3 darbo dienas nuo Komisijos sprendimo priėmimo raštu pranešama ūkio subjektui ir medžioklės plotų naudotojui apie Komisijos priimtą sprendimą, išsiunčiant Komisijos sprendimo kopiją. Kai medžiojamųjų gyvūnų padarytą žalą valstybės vardu atlygina Lietuvos Respublikos aplinkos ministerijos Aplinkos projektų valdymo agentūra, Komisijos sprendimas medžioklės plotų naudotojui nesiunčiamas.
17.  Kai žalą padarė medžiojamieji gyvūnai, kuriuos medžioti yra uždrausta ištisus metus, arba kai žalą ūkiniams gyvūnams padarė vilkai, rudieji lokiai ar lūšys, valstybės vardu ją atlygina Lietuvos Respublikos aplinkos ministerijos Aplinkos projektų valdymo agentūra. Duomenys žalos atlyginimui pateikiami per 5 darbo dienas nuo Komisijos sprendimo priėmimo.
18. Jeigu reikia pateikti paklausimą ūkio subjektui ar kitoms institucijoms, įstaigoms dėl nustatytų dokumentų neatitikimų, klaidų, neaiškumų, papildomos informacijos, dokumentų pateikimo ir pan., Komisijos pirmininkas ar jo pavedimu kitas Komisijos narys parengia ir išsiunčia registruotu laišku ir (arba) elektroniniu paštu (jei nurodytas prašyme) paklausimą dėl papildomų dokumentų (informacijos) pateikimo. Laikotarpis nuo paklausimo dėl papildomų dokumentų ar informacijos pateikimo išsiuntimo dienos iki visų prašomų dokumentų ar informacijos gavimo dienos neįskaičiuojamas į sprendimo priėmimo terminą.
19. Medžioklės ploto naudotojo, kurio teritorijoje padaryta medžiojamųjų gyvūnų žala, vadovas arba jo atstovas į Komisijos posėdį nekviečiamas, kai žalą padarė medžiojamieji gyvūnai, kuriuos medžioti yra uždrausta ištisus metus, arba kai žalą ūkiniams gyvūnams padarė vilkai, rudieji lokiai ar lūšys.
V SKYRIUS
KOMISIJOS TEISĖS IR PAREIGOS

20. Komisija savo sprendimus priima laikydamasi lygiateisiškumo, nediskriminavimo, abipusio pripažinimo, proporcingumo ir skaidrumo principų. Priimdama sprendimus Komisija yra savarankiška, objektyvi ir nešališka.
21. Komisijos darbas grindžiamas kolegialiu klausimų svarstymu, teisėtumo principu, asmenine Komisijos narių atsakomybe už Komisijos kompetencijai priskiriamų klausimų sprendimą.
22. Komisijos nariai turi teisę:
22.1. Esant poreikiui, kviesti į posėdžius ūkio subjektus, medžioklės plotų naudotojus, pareiškėjus ir konsultantus.
	22.2. svarstydami klausimus reikšti savo nuomonę arba išdėstyti atskirą nuomonę, kuri įrašoma posėdžio protokole;
22.3. teikti pasiūlymus Komisijos veiklos klausimais.
23. Komisijos nariai privalo:
23.1. nepraleisti Komisijos posėdžių be pateisinamos priežasties;
23.2. nusišalinti ir nedalyvauti Komisijos posėdyje, jei nagrinėjamas klausimas gali sukelti viešųjų ir privačių interesų konfliktą;
23.3. užtikrinti asmens duomenų ir kitos su svarstomu klausimu susijusios informacijos konfidencialumą.

VI SKYRIUS
BAIGIAMOSIOS NUOSTATOS

24. Komisijos sudėtis ir jos nuostatai sudaromi ir keičiami Skuodo rajono savivaldybės administracijos direktoriaus įsakymu.
25. Ūkio subjektas ar medžioklės plotų naudotojas, nesutinkantis su Komisijos apskaičiuotu žalos dydžiu, turi teisę Administracinių bylų teisenos įstatymo nustatyta tvarka  Komisijos sprendimą apskųsti teismui. 
26. Ūkio subjektų ir kitų asmenų duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu ir kitais teisės aktais, reglamentuojančiais asmens duomenų apsaugą ir tvarkymą tik medžiojamųjų gyvūnų padarytai žalai įvertinti.

_______________________________











	Skuodo rajono savivaldybės komisijos medžiojamųjų gyvūnų padarytai žalai įvertinti nuostatų
	     1 priedas	

SKUODO RAJONO SAVIVALDYBĖS KOMISIJA MEDŽIOJAMŲJŲ GYVŪNŲ PADARYTAI ŽALAI ĮVERTINTI

SPRENDIMAS  
DĖL MEDŽIOJAMŲJŲ GYVŪNŲ PADARYTOS ŽALOS ATLYGINIMO

___________Nr. _________
     (data)
_______________
(sudarymo vieta)

Skuodo rajono savivaldybės komisija medžiojamųjų gyvūnų padarytai žalai įvertinti (toliau – Komisija):
Komisijos pirmininkas –     
Komisijos nariai:
Komisijos sekretorius – 

(Data) atvirame posėdyje išnagrinėjo  ............................. prašymą dėl .......................................................

________________________________________________________________________________
		                                           (prašymo esmė)
Dalyvaujančios šalys: dalyvauja / nedalyvauja
________________________________________________________________________________
                                                           (vardas, pavardė)

Medžiojamųjų gyvūnų padarytos žalos įvertinimo metu nustatytos aplinkybės:  ................................................................................................................................................................................................................................................................................................................................
	
Motyvuotas nagrinėjimo metu nustatytų aplinkybių įvertinimas: ................................................................................................................................................................
................................................................................................................................................................

Komisija nutaria .................................................................................................................................. ________________________________________________________________________________
Pridedamas „Medžiojamųjų gyvūnų padarytos žalos žemės ūkio pasėliams / ūkiniams gyvūnams / miškui / hidrotechniniams ir melioracijos statiniams apskaičiavimo aktas“.	

Šis Komisijos sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka Regionų administracinio teismo Klaipėdos rūmams (Galinio Pylimo g. 9, Klaipėda) per vieną mėnesį nuo šio Komisijos sprendimo įteikimo suinteresuotam asmeniui dienos. 


Komisijos pirmininkas
                                      
